李太白雜言
作者：徐積
朝代：宋

paragraphs: 噫嘻欷奇哉，自開闢以來，不知幾千萬餘年。
至於開元間，忽生李詩仙。
是時五星中，一星不在天。
不知何物爲形容，何物爲心胸。
何物爲五臟，何物爲喉嚨，開口動舌生雲風。
當時大醉騎遊龍，開口向天吞玉虹。
玉虹不死蟠胸中，然後吐出光焰萬丈凌虛空。
蓋自有詩人以來，我未嘗見大澤深山。
雪霜冰霰，晨霞夕霏。
萬化千變，雷轟電掣。
花葩玉潔，青天白雲，秋江曉月。
有如此之人，有如此之詩。
屈生何悴，宋玉何悲。
賈生何戚，相如何疲。
人生胡用自縲絏，當須犖犖不可羈。
乃知公是真英物，萬疊秋山聳清骨。
當時杜甫亦能詩，恰如老驥追霜鶻。
戴烏紗，著宮錦，不是高歌即酣飲。
飲時獨對月明中，醉來還抱清風寢。
嗟君逸氣何飄飄，枉教謫下青雲霄。
大抵人生有用有不用，豈可戚戚反效兒女曹。
採蟠桃於海上，尋紫芝於山腰。
吞漢武之金莖沆瀣，吹弄玉之秦樓鳳簫。